**Mimi Philipsens erindringer, skrevet 1970 – 71**

**Om Kresten Philipsen**

Født den 27. april 1886 i Avnbøl, søn af gårdejer Johan Philipsen og hustru Katrine født Petersen fra Stenderup, Sundeved. Efter hans konfirmation i Ullerup Sognekirke kom han på landbrugsskole i Kappel 1 år, hvor han tog eksamen. Hvori den bestod ved jeg ikke, men han kom hjem med den tyske ”Einjähriges Kasket”. Kasketten blev dog henlagt som alt andet derfra. Tysk blev han dog ikke af den grund. Han var elev på Majbølgård på Als, flyttede senere med en af sønnerne til Ullemose på Fyn. Her og på Majbølgård var han sammen med Frederik Schmidt fra Kollund senere gårdejer i Hønsnap. Det var 1904. Han var 2 år tysk soldat, det første år i Sønderborg, det andet år elitesoldat i Potsdam, hvor han også stod vagt for Wilhelm II. Han var på Tune Landbrugsskole 1909 – 10. I øvrigt henviser jeg til den skrivelse, han sendte til ’Kongelige Ordeners historiograf’, Amalienborg, da han fik ridderkorset den 5. februar 1948.

I foråret 1910 den 16. marts købte han gården Lundtoftbjerg af tyskeren B. Willbrandt fra Mecklenborg. Prisen 142.500 mark. På denne blakkede egn (især Holbøl hvor beboerne var overvejende tyskere) var det en sejr for danskheden at denne gård ligesom de to gårde i Undelev, nu havde danske ejere. De øvrige betingelser vedrørende købet kan læses i vedlagte købekontrakt.

Hvor stor besætningen var husker jeg ikke, men der var 8 heste og ca. 200 høns, hvide wyandot, og et utal af duer som boede på loftet i stuehuset, hvor der var et fint dueslag. Den 1. april 1910 forlod familien Willbrandt gården. De blev kørt til præstegården til Pastor Vogel i Holbøl, den eneste familie, de var kommen sammen med. Det var et flot syn, kusken på bukken i liberi. Jeg var her på besøg den dag. Det var sidste gang denne dragt blev brugt. Forresten bestod den kun af en overfrakke og høj hat med roset på siden. Overfrakken blev siden brugt af de russiske krigsfanger.

**Hvordan så gården ud 1910**

Udlængerne var gamle, men dog i god stand, tækket med bliktag (se på billedet). Svinestalden var alt for lille og Kresten begyndte med det samme sommeren 1910 at gøre den større og bedre. Vi leverede dengang svin til Hamborg, vægt 300 – 400 pund. Det var mestens handelsmanden Pfeifer fra Gråsten, der købte dem. Svinene blev enten leveret i Lundtoft eller Holbøl Station, og Kresten fik altid en karton med rundstykker og vienerbrød med hjem som hilsen fra Pfeifers kone.

På gårdspladsen var der to store runde græsplæner; på den nærmest stuehuset stod der 4 store træer, de to måtte dog senere væk, det var alt for mørkt i stuerne. Den øverste plæne forsvandt efterhånden også.

Stuehuset var på begge sider overgroet med efeu (vedbend), på sydsiden mod gårdspladsen var bevoksningen ca 50 cm tyk og ikke en plet åben, så da vi senere tog efeuet bort, blev vi overrasket over den bort omkring vinduerne og langs med taget. Hvorfor efeuet måtte væk? Fordi der var så fugtig i stuerne og det var også skjulested for utøj, især mus, som var meget talrige. For fugtighedens skyld hang alle tapeter på sækkelærred. Hvor nu terrassen mod haven er, var førhen en halvlukket veranda begroet med vin og pibetræ.

Haven var meget tæt begroet med masser af stedsegrønne træer, så høje at de nåede op til de øverste ruder i vinduerne. Syrentræer, alpevioler og masser af frugttræer. To store plæner, på den øverste stod der 2 store graner og en flagstang malet sort og hvid. Denne blev dog en af de første dage taget ned og lå i mange år i et maskinhus omme bag ved møddingen. Den er nok senere hugget til brænde.

Da Willbrandts møbler var borte, var stuerne meget triste, men min far lod alle stuer male og tapetsere; det hjalp. Hvorfor køkkenet ikke fik en omgang forstår jeg ikke. Der stod et stort gammelt komfur, hvor der manglede ringe og døre, hvor ovnen var fuld af æggeskaller og gammelt skrammel. Der var en emhætte over komfuret. Den var så sort som beg, og sikke vi så ud, da vi vaskede den. Komfuret blev dog udskiftet med et nyt til vinteren. Desuden en gruekedel, hvori der hver dag blev varmet vand til spandevask. I hjørnet ved vinduet en gammel jernpumpe med en stor zinkbalje foran; da vi tømte den var den halvfuld af kaffegrums. Desuden gik der en trappe op til loftet. I gangen stod der en trækasse med sand til fruens kat. Det eneste fruen sagde til mig, var en bøn om at være god ved katten. Det holdt jeg ikke, for samme dag de flyttede skød Kresten katten. Den gik over hele huset og på bordet i køkkenet o.s.v. og så denne stank. Fra køkkenet førte også en trappe til kælderen.

Der i kælderen spiste karlene; morgenmad og aftensmad blev udleveret for en uge ad gangen. Den bestod af 1 pund margarine, 1 pund fedt, 1 spegepølse og 1 pund ost. Kaffen blev selvfølgelig lavet i køkkenet. Til middagsmaden fik hver mand 3 stykker flæsk eller kød, kød var sjælden. Af de 3 stykker gemte folkene så lidt til aftensmad. Til opbevaring af disse goder var der et flueskab. Brød var ikke tildelt. Bestik var i bordskuffen. Pigen sørgede dog for at det var rent. I det ene hjørne af kælderen stod en gammel kakkelovn, vakkelvorn. Jeg husker da jeg i april var på besøg, hvordan karlene fyrede i den; der var en larm, så man skulle tro der var ved at gå ild i det hele.

Slagsmål var der også dernede, de karle Willbrandt havde, var foruden nogle daglejere fra Lundtoft, landevejsbosser som han samlede op fra vejen. I de år indtil krigen 1914 var der en mængde landevejsryttere, ’bosser’ kaldte vi dem; hver dag kom de og bad om mad og drikke. Mange af dem var kendt på gården, for de gik rolig ned i kælderen og spiste folkenes mad. Det gik dog kun til 1. maj, da blev folkestuen indrettet oppe i huset og døren til kælderen låst. Men Kresten måtte dog sætte en stor plakat op nede i indkørslen, hvor der stod ’Betteln und Hausieren verboten’. Det hjalp noget. Fra nu af fik vi karle og piger fra egnen.

I den bygning hvor nu er karlekammer m m, var der dengang hønsehus i den halve del, den anden del blev brugt til foderstoffer, kageknuser. Jeg husker at de tapeter der sad der var magen til dem vi i mit hjem havde i gæsteværelset. Bygningen havde været aftægtsbolig for Hansens, og gulvet i køkkenet var teglsten, der var sat på kant. (2012: Denne bygning var det oprindelige stuehus fra udskiftningen.)

**Om brylluppet**

Forud for vielsen var der gået flere bevægede uger. Krestens forældre, nærmest faderen, forlangte vielsen skulle finde sted i Ullerup Sognekirke, mens Kresten og jeg ville vies i Stenderup Frikirke. Enhver stod på sit, jeg havde aldrig været i Ullerup Kirke siden konfirmationen. Min far var medlem af den kreds som sluttede op om frimenigheden. Krestens forældre kom aldrig i denne kirke. Da jeg til sidst erklærede at så måtte vi blive borgerlig viede, gik Krestens far med til at deltage i en gudstjeneste i frimenigheden. Dette gjorde udfaldet og han gav os lov til vielsen der. 17. maj blev Krestens søster viet i frimenighedens kirke.

Den 4. maj 1910 stod vort bryllup. Vi blev viet i Stenderup Frimenighedskirke af Pastor Jørgen Eriksen. Selve brylluppet blev holdt i Hans Lycks kro i Avnbøl med ca 140 – 150 personer. Vielsen var kl. 11 og vi kørte i åben vogn, både frem og tilbage fra kirken. Den nærmeste familie var med til vielsen. De andre gæster indfandt sig først efter vielsen i kroen.. – 1 vogn var musik Forreste vogn var med brudepiger, så vognen med brudgom og brudgomsfører; denne var enten en af familien eller en god ven til brudgommen. 3. vogn bruden og brudsmykker, i dette tilfælde min svigerinde Katrine Moos. 3. og 4. vogn forældrene og så til sidst andre familiemedlemmer. (En brudsmykkers opgave var hele tiden at være i nærheden af bruden, og brudesmykkerens lod var foruden at smykke bruden med slør og krans også selv at medbringe dette og buketten, og så endda skulle gaven være dyrere end almindelig. Så det var en dyr omgang.

Kroen var flot pyntet og hver gang der kom gæster spillede musikerne et stykke. Middagen bestod af suppe, suppekød og dessert, vin. Efter middagen var der nogle timer hvor der blev drukket kaffe, snakket, spadsereture i byen o. s. v. Aftensmad: 2 slags steg med grønsager. Så blev brudeparret placeret i en stue i sofaen og gæsterne kom med deres gaver; der blev drukket vin og skålet. Det var en ren tortur. Endelig var salen ryddet og dansen kunne begynde. 1. dans en sekstur, der var regler for, hvem der dansede først og med hvem. Senere blev der serveret natmad i stuerne, stuvede kartofler og frikadeller. Alt hvad der blev fortæret af mad og drikke hele dagen og natten med, var gratis for gæsterne og betalt af den der holdt brylluppet, i dette tilfælde af min far. Der var altid en del der var meget tørstige. Der blev danset til den lyse morgen. Vi kom her til gården kl. 6 morgen. Vor forkarl, nu afdøde Lorensen fra Dybbøl, var kørende med os i den store fayton. Dagen efter den 5. maj tog vi med toget til Avnbøl hvor vi på kroen fik restemiddag, hvor gaverne blev pakket ned og så tilbage med tog til Lundtoftbjerg, og dagligdagen begyndte.

Det var en svær overgang, at fyre i det gamle komfur og så med tørv; jeg havde næsten ikke set en tørv før. Dengang fik karlene morgenmad kl. 5 ¾ om morgenen. Hans Hansens datter Nanna fra Hejs på Broagerland havde jeg fået som pige og vi sled tappert i det; det var utrolig hvad skrammel der lå på loft og i kælder.